**Esben Ingerslev, opstillingsgrundlag som kandidat ved EPV19**

Som medlem af Europa Parlamentet vil jeg arbejde for, at EU videreudvikler samarbejdet med de øvrige medlemslandene, så EU bliver mere grønt, socialt balanceret og demokratisk.

I det følgende har jeg fremhævet de områder, som jeg i EU især vil arbejde for. Med grøn skrift har jeg angivet **min baggrund og erfaring på det pågældende område**.

* **FN’s 17 mål** skal være udgangspunktet for alle politiske beslutninger i EU.

**Jeg har i forbindelse med KV17 været en væsentlig bidragsyder til udviklingen af de 17 Gribskovmål for Gribskov Kommune, som du vil kunne finde på** [**www.alternativet-gribskov.dk**](http://www.alternativet-gribskov.dk)**.**

* **EU skal i alle sammenhænge arbejde med de tre bundlinjer:** den **økonomiske** i sammenhæng med en **grønne** og den **sociale bundlinje.**

**Grøn bundlinje: Jeg arbejder i mit økologiske landbrug i Helsinge på at gøre landbrugsdriften CO2- neutral i 2019. Høj dyrevelfærd er desuden af største betydning for min landbrugsdrift.**

**Social bundlinje: Jeg har i de sidste tre år haft tre borgere med flygtningebaggrund og to borgere med nedsat arbejdsevne ansat til varetagelse af opgaver i min gårdbutik** [**www.farmersmarket.nu**](http://www.farmersmarket.nu)**.**

* **Vision: et grønt EU**

EU skal sætte skrappere krav for omstillingen til vedvarende energi, således at Danmarks kan nå sit mål om 100 % vedvarende energi fra 2050 og i bedste nå fald Alternativets mål om 100 % omstilling allerede i 2040. Alle tilskudsordninger skal gøres grønne, således at EU kun giver tilskud til projekter, der har fået en høj score for bæredygtighed. Landbrugsstøtten i EU bør omlægges, så støtten fremmer reduceret brug af sprøjtemidler og omstilling til økologisk landbrugsdrift.

**Jeg har siden 1999 drevet mit landbrug økologisk og etableret to store jordvarmeanlæg og ansøger pt. om landzonetilladelse til etablering af et terrænbaseret solpanelanlæg 300 kvm med henblik på at gøre gårdens drift selvforsynende med vedvarende energi i så høj grad som mulig.**

**Jeg ansøger pt. Grønt Udviklings- og Demonstrationsprogram (GUDP) om tilskud til udvikling af mit mobile staldsystem til opdræt af økologiske grise på friland, se** [**www.mobilefarming.dk**](http://www.mobilefarming.dk) **, hvor kriterierne for tilskud er baseret på en vurdering af projektets bæredygtighed og dyrevelfærd.**

* **Det involverende demokrati – demokratisk forandring**

Alle møder om EU-lovgivning bør være åbne for borgere, og alle forberedelser til lovgivning bør lægges på internettet, så borgerne kan følge med og få indflydelse, før lovene besluttes.

**Jeg har tilkendegivet over for landssekretariatet, at jeg genre deltager i Diem25-samarbejdet og udviklingen af paneuropæiske politikker for EU med fokus på gennemsigtighed, bæredygtighed og demokratisering af beslutningsprocesserne i EU, som beskrevet på siden** [**www.diem25.org**](http://www.diem25.org)**.**

**Jeg har dansk og fransk som modersmål og behersker engelsk, tysk og spansk i skrift og tale. Jeg har fra mit arbejde som civilingeniør for danske virksomheder professionelt og privat et stort netværk i Europa og trives godt med arbejde på et internationalt niveau.**

* **Ulande og flygtninge**

Vi skal først og fremmest yde bistand i de områder, som folk flygter fra, ved at skabe bedre vilkår for vækst og udvikling i de pågældende områder med programmer, der sikrer overførsel af grøn og bæredygtig teknologi samt uddannelse af lokalbefolkningen.

* **Beskatning:** multinationale selskabers indtægter skal beskattes dér, hvor indtægterne genereres.